Saterdag oggend 27 Februarie is dit vroeg uit die vere. Ons het die vorige aand eers in George geland na 'n sake besoek in die bose ou stad, so tyd vir pak was maar min en tyd vir slaap was nog minder. Dit was afgespreek dat ons om 5:30 sou ontmoet by die bymekaarkom plek om stiptelik 6 uur te vertrek. Ons was nou wel nie eerste daar nie, maar ons was darem ook nie laaste nie.
Hulle ry agterna om te help stukke optel as ons afval. Nee, darem nie regtig nie. Vanaand se première is sowat 50km van waar ons gaan kamp opslaan. En hulle bedien wyn. Om dan daarna in die nag in die Karoo te moet terug ry kamp toe sou nie wys wees nie. Ons is verantwoordelike mense after all.
"Die Top" is dan ook ons eerste stop. Met die afklim is die eerste onderwerp die koue. Die uitsigte is asemrowend maar die mis oor die Karoo verklap dat dit dalk 'n rukkie gaan neem voor ons opwarm.
Nog mooi uitsigte na die Prins Albert kant. Let op die ou murasie links van die pad onder. Dit is die ou tronk waar die gevangenis gehou is wat die pad moes bou.
Ek het ook so bietjie video materiaal geneem van Swartberg Pas. Dit gee 'n goeie idee van 'n motorfiets ryer se perspektief.
Volgende stop is in Leeu Gamka vir petrol. Vuurvlieggie en Ria raak so lekker aan die gesels dat sy besluit om in die Land Rover te ry tot ons weer die scenery vang later dieper die Karoo in. So nou kan ek die oor draai en bietjie speel. Maar daar is altyd tyd om te stop vir 'n foto!
Op Leeu Gamka wag en wag ons, maar die Landy daag nie op nie. Pap wiel. Dis 'n probleem. Luthando besluit om nie die rowwe paaie aan te durf sonder 'n spaarwiel nie en kies koers Beaufort Wes toe vir 'n nuwe band. Ons sal mekaar maar weer sien anderkant Loxton.
Ek het bietjie navorsing probeer doen, maar dit lyk my daar is nie veel bekend van die pas nie. Ek wonder of die Theekloof Pas hom vervang het?
Die Oewerkonyn is een van die mees bedreigde soogdiere in die wêreld met sommige wat reken dat daar so min as 200 Oewerkonyne oor is. Hierdie nagdier kom slegs in 'n klein area in die Karoo voor, met Fraserburg, Sutherland en Victoria Wes wat klein populasies het.